KOMISSION ASETUS (EU) N:o 481/2010,

annettu 1 päivänä kesäkuuta 2010,

yhteisön tulo- ja elinolotilastoista (EU-SILC) annetun Euroopan parlamentin ja neuvoston asetuksen (EY) N:o 1177/2003 täytäntöönpanosta sukupolvelta toiseen siirtyvää huono-osaisuutta koskevien vuoden 2011 toissijaisten tavoitemuuttujien luettelon osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisön tulo- ja elinolotilastoista (EU-SILC) 16 päivänä kesäkuuta 2003 annetun Euroopan parlamentin ja neuvoston asetuksen (EY) N:o 1177/2003 (1) ja erityisesti sen 15 artiklan 2 kohdan f alakohdan,

sekä katsoo seuraavaa:

Asetuksella (EY) N:o 1177/2003 vahvistetaan yhteiset puitteet sellaisten yhteisön tulo- ja elinolotilastojen järjestelmälliselle tuottamiselle, jotka sisältävät vertailukelpoiset ja ajantasaiset tuloja sekä köyhyyden ja sosiaalisen syrjäytymisen tasoa ja rakennetta koskevat poikkileikkaus- ja pitkittäistutkimuksiin perustuvat kansalliset ja Euroopan unionin tason tiedot.

Asetuksen (EY) N:o 1177/2003 15 artiklan 2 kohdan f alakohdan mukaan on tarpeen toteuttaa sellaiset täytäntöönpanotoimenpiteet, jotka koskevat vuosittain EU-SILC-tutkimuksen poikkileikkausosioon sisällytettävien toissijaisten tutkimuskohteiden ja tavoitemuuttujien luetteloa. Sukupolvelta toiseen siirtyvää huono-osaisuutta koskevaan moduuliin sisällytettävä toissijaisten tavoitemuuttujien luettelo olisi laadittava vuodeksi 2011. Siihen olisi liitettävä myös muuttujakoodit ja -määritelmät.

ON HYVÄKSYNYT TÄMÄN ASETUKSEN:

1 artikla

Liitteessä vahvistetaan yhteisön tulo- ja elinolotilastojen (EU-SILC) poikkileikkausosioon sisällytettävä sukupolvelta toiseen siirtyvää huono-osaisuutta koskevan moduulin toissijaisten tavoitemuuttujien luettelo sekä muuttujakoodit ja -määritelmät vuodelle 2011.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EUVL L 165, 3.7.2003, s. 1.

LIITE

Tässä asetuksessa sovelletaan yksikköä, tiedonkeruumenetelmää, viitejaksoa ja määritelmiä seuraavasti:

1. Yksikkö

Tiedot toimitetaan kaikista kotitalouden nykyisistä jäsenistä tai, tapauksen mukaan, kaikista otoshenkilöistä, joiden ikä on yli 24 ja alle 60 vuotta.

2. Tiedonkeruumenetelmä

Kerättävän tiedon luonteen vuoksi tiedonkeruu sallitaan ainoastaan henkilökohtaisin haastatteluin tai rekistereistä keräämällä. Sijaishaastattelut sallitaan poikkeustapauksissa, joissa henkilö on tilapäisesti poissa tai kykenemätön vastaamaan.

3. Viitejakso

Viitejaksona pidetään aikaa, jona haastateltava oli noin 14 vuoden ikäinen.

4. Määritelmät

(1) Isä: henkilö, jonka haastateltava katsoo olleen isänä, kun haastateltava oli noin 14-vuotias. Yleensä isä on biologinen isä, mutta jos haastateltava pitää viitejakson aikana jotakuta muuta isänä, vastauksen olisi koskettava häntä, vaikka biologinen isä olisi tiedossa ja eläisi.

(2) Äiti: henkilö, jonka haastateltava katsoo olleen äitinä, kun haastateltava oli noin 14-vuotias. Yleensä äiti on biologinen äiti, mutta jos haastateltava pitää viitejakson aikana jotakuta muuta äitinä, vastauksen olisi koskettava häntä, vaikka biologinen äiti olisi tiedossa ja eläisi.

(3) Kotitalous: kotitaloudella tarkoitetaan kotitaloutta, jossa otoshenkilö asui noin 14 vuoden ikäisenä. Jos otoshenkilön vanhemmat ovat eronneet tai jos heillä on yhteishuolto (50 % kunkin vanhemman ajasta), otoshenkilön olisi valittava kotitaloutensa joko objektiivisesti sen pääasiallisen osoitteen mukaisesti, jossa hän asui noin 14 vuoden ikäisenä (väestörekisteriin merkitty ja/tai henkilökorttiin ja/tai passiin merkitty osoite) tai subjektiivisesti sen mukaan, mitä kotitaloutta hän piti kotinaan 14 vuoden ikäisenä. Yksityiskohtaiset tiedot, katso ”Description of target variables: Cross-sectional and Longitudinal” (EU-SILC 065 – 2010 operation) – Units.

TUTKIMUSKOHTEET JA TAVOITEMUUTTUJIEN LUETTELO